
	GENERALNI SEKRETARIAT VLADE REPUBLIKE SLOVENIJE
gp.gs@gov.si

	[bookmark: _GoBack]ZADEVA: Predlog Uredbe o varstvu pred požarom v naravnem okolju – predlog za obravnavo

	1. Predlog sklepov vlade:

	Na podlagi 43. člena Zakona o varstvu pred požarom (Uradni list RS, št. 3/07 – uradno prečiščeno besedilo, 9/11, 83/12, 61/17 – GZ, 189/20 – ZFRO in 43/22) je Vlada Republike Slovenije na ____ seji dne _____________ sprejela

S K L E P:

Vlada Republike Slovenije je izdala Uredbo o varstvu pred požarom v naravnem okolju in jo objavi v Uradnem listu Republike Slovenije.

Barbara Kolenko Helbl
generalna sekretarka


Priloga: 
– Uredba o varstvu pred požarom v naravnem okolju.

Prejmejo:
· ministrstva;
· vladne službe.

	2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov: /

	3.a Osebe, odgovorne za strokovno pripravo in usklajenost gradiva:

	· Leon Behin, generalni direktor Uprave Republike Slovenije za zaščito in reševanje.

	3.b Zunanji strokovnjaki, ki so sodelovali pri pripravi dela ali celotnega gradiva:

	/

	4. Pri obravnavi gradiva bosta sodelovala:

	– Marjan Šarec, član Vlade Republike Slovenije in minister za obrambo,
– Rudi Medved, državni sekretar na Ministrstvu za obrambo.

	5. Kratek povzetek gradiva:

	Veljavna Uredba o varstvu pred požarom v naravnem okolju (v nadaljnjem besedilu: uredba) je bila sprejeta leta 2014. Pri njenem izvajanju se je pojavila potreba po spremembah, hkrati pa je potrebno normativno urediti določena vprašanja, ki do sedaj niso bila urejena ter dodatno preurediti rešitve določenih vprašanj, ki so se v praksi izkazale kot ne povsem ustrezne.

V predlogu uredbe je tako na novo definirano naravno okolje, ki zdaj zajema znatno večje površine kot naravno okolje v veljavni uredbi. Iz analitičnih podatkov izhaja, da se nezanemarljivo število požarov zgodi tudi na območjih, ki doslej niso bila opredeljena kot naravno okolje, zato so ukrepi varstva pred požarom s predlogom te uredbe razširjeni tudi na ta območja. Nova dikcija bo tudi olajšala ugotavljanje kršitev s strani nadzornih inšpekcijskih organov in Policije, s čemer bo lahko nadzor učinkovitejši in hitrejši.

Na novo je definiran pojem kurjenje, poleg tega pa sta prvič opredeljena tudi pojma kurišče in sežiganje. V praksi se je namreč pokazalo, da se mnogo aktivnosti, pri katerih je potrebna uporaba ognja, izvaja tudi z uporabo ognja izven kurišč, zato je bilo treba to urediti. V predlogu uredbe se je te pojme, kolikor je bilo mogoče, uskladilo tudi z nekaterimi predpisi s področja kmetijstva in gozdov.

Predlog uredbe prvič v določeni meri ureja nekatere aktivnosti kot je npr. uporaba ognja za namen gašenja požarov, preventivno sežiganje z namenom preprečevanja požarov, uporabo ognja za potrebe usposabljanja gasilcev, na vajah zaščite in reševanja ter pri določenih dogodkih v sistemu varstva pred naravnimi in drugimi nesrečami. V ta namen so s posebno dikcijo tudi odpravljene omejitve glede kurjenja materialov v te namene, ki jih sicer ob upoštevanju prej omenjenih predpisov ne bi smeli kuriti. Novost je tudi ureditev priprave hrane v naravnem okolju z uporabo ognja, ki je v Sloveniji uveljavljena praksa, in kar do sedaj ni bilo urejeno.

Delno so dopolnjeni splošni ukrepi pri kurjenju v naravnem okolju, zlasti ureditev kurišč in dodatne omejitve in prepovedi pri kurjenju v kuriščih in pri sežiganju. Podatki Inšpektorata Republike Slovenije za varstvo pred naravnimi in drugimi nesreči namreč kažejo, da je pri nadzoru največ kršitev ugotovljenih ravno pri ustreznosti ureditev kurišč.

Dopolnjene so tudi določbe, ki opredeljujejo izvajanje ognjemetov v naravnem okolju.

Glede na to, da je Uprava Republike Slovenije za zaščito in reševanje oziroma sistem varstva pred naravnimi in drugimi nesrečami pristojen za varstvo pred požarom, se predlog nove uredbe osredotoča na vse potrebne aktivnosti, s katerimi se lahko zmanjšajo možnosti, da bi ob kurjenju prišlo do požara, ne pa več na to, katere materiale se lahko kuri, saj to ni v njegovi pristojnosti. To velja tudi za kurjenje kresov. Katere materiale in snovi je sploh mogoče kuriti in za kakšen namen, opredeljujejo predpisi s področja varstva okolja, odpadkov, kmetijstva in gozdov.

Posebni ukrepi varstva pred požarom v naravnem okolju se določajo za veliko in zelo veliko požarno ogroženost naravnega okolja. Predlog uredbe določa razglasitelja velike in zelo velike požarne ogroženosti naravnega okolja, ukrepe varstva pred požarom ter opazovanje in obveščanje v času razglašene velike ali zelo velike požarne ogroženosti naravnega okolja. Na tem področju glede na veljavno uredbo ni večjih sprememb. So pa podrobneje razdelane prepovedi in omejitve v obdobju razglašene velike požarne ogroženosti naravnega okolja.

Predlog uredbe določa izjeme oziroma daje možnost izvajanja nekaterih aktivnosti v obdobju razglašene velike požarne ogroženosti naravnega okolja pod predpisanimi pogoji in ob predhodni pridobitvi dovoljenja Uprave Republike Slovenije za zaščito in reševanje. Teh primerov je manj kot veljavni uredbi in se navezujejo na preprečevanje pozebe, aktivnosti, povezane z nujnimi vzdrževalnimi deli na infrastrukturnih objektih in izvedbo vojaških usposabljanj in vaj. Dovoljenje Uprave Republike Slovenije za zaščito in reševanje pa ni več potrebno za določene aktivnosti, ki jih odredijo organi, pristojni za gozdove ter kmetijstvo. S tem je odpravljena administrativna ovira, obenem pa je mogoče potrebne aktivnosti izvesti v krajšem času kot ob zagotavljanju pogojev glede izjem, s čemer ne bo nastajala dodatna škoda ali nevarnost. Primerov, da bi Uprava Republike Slovenije za zaščito in reševanje za te aktivnosti v preteklosti izdajala dovoljenja, je bilo doslej zelo malo, več se jih je nanašalo na izvajanje nujnih vzdrževalnih del na infrastrukturnih objektih, zlasti na železnici, ter na izvedbo vojaških usposabljanj in vaj. Še vedno pa velja, da v obdobju razglašene zelo velike požarne ogroženosti naravnega okolja izjem ni.

Predlog uredbe ohranja dežurstva gasilcev v času razglašene velike ali zelo velike požarne ogroženosti naravnega okolja na območju izpostave ali delu Izpostave Uprave Republike Slovenije za zaščito in reševanje Postojna in Nova Gorica, ki se izvaja v Izobraževalnem centru za zaščito in reševanje Republike Slovenije, enota Sežana, v skladu z navodili Uprave Republike Slovenije za zaščito in reševanje, izdelanimi v sodelovanju z Gasilsko zvezo Slovenije in Zavodom za gasilno in reševalno službo Sežana. Predlog uredbe predvideva, da se obdobje, v katerem se praviloma vzpostavi dežurstvo, omeji na t. i. poletno požarno sezono, to je v obdobju med 15. junijem in 31. avgustom. Prav tako se v predlogu uredbe ohranja dosedanji pristop glede opazovanja in obveščanja v obdobju razglašene velike ali zelo velike požarne ogroženosti naravnega okolja. V opazovanje se poleg obstoječih zračnih zmogljivosti lahko vključijo tudi zrakoplovi državne enote za gašenje z zrakoplovi.

V primerjavi z veljavno uredbo se izvajanje nadzora za nekatere vsebine iz predloga uredbe v gozdnem prostoru širi tudi na inšpekcijski organ, pristojen za gozdove.

Višine glob so, glede na to, da so v veljavni uredbi bile določene pred desetletjem in odtlej nespremenjene, v predlogu uredbe določene na novo in tudi bolj celovito. V veljavni uredbi za vse prepovedi in kršitve globe niti niso bile določene.

Cilj te uredbe je, da bi z dopolnjeno ureditvijo področja zmanjšali število požarov v naravnem okolju, na katerega občasno vse bolj vplivajo tudi podnebne spremembe.

	6. Presoja posledic za:

	a)
	javnofinančna sredstva nad 40.000 EUR v tekočem in naslednjih treh letih
	NE

	b)
	usklajenost slovenskega pravnega reda s pravnim redom Evropske unije
	NE

	c)
	administrativne posledice
	NE

	č)
	gospodarstvo, zlasti mala in srednja podjetja ter konkurenčnost podjetij
	NE

	d)
	okolje, vključno s prostorskimi in varstvenimi vidiki
	NE

	e)
	socialno področje
	NE

	f)
	dokumente razvojnega načrtovanja:
· nacionalne dokumente razvojnega načrtovanja,
· razvojne politike na ravni programov po strukturi razvojne klasifikacije programskega proračuna,
· razvojne dokumente Evropske unije in mednarodnih organizacij
	NE

	7.a Predstavitev ocene finančnih posledic nad 40.000 EUR:
/

	I. Ocena finančnih posledic, ki niso načrtovane v sprejetem proračunu

	
	Tekoče leto (t)
	t + 1
	t + 2
	t + 3

	Predvideno povečanje (+) ali zmanjšanje (–) prihodkov državnega proračuna 
	
	
	
	

	Predvideno povečanje (+) ali zmanjšanje (–) prihodkov občinskih proračunov 
	/
	
	
	

	Predvideno povečanje (+) ali zmanjšanje (–) odhodkov državnega proračuna 
	
	
	

	


	Predvideno povečanje (+) ali zmanjšanje (–) odhodkov občinskih proračunov
	/
	
	
	

	Predvideno povečanje (+) ali zmanjšanje (–) obveznosti za druga javnofinančna sredstva
	/
	
	
	

	II. Finančne posledice za državni proračun

	II.a Pravice porabe za izvedbo predlaganih rešitev so zagotovljene:

	Ime proračunskega uporabnika 
	Šifra in naziv ukrepa, projekta
	Šifra in naziv proračunske postavke
	Znesek za tekoče leto (t)
	Znesek za t + 1

	
	
	
	
	

	
	
	
	
	

	SKUPAJ
	
	

	II.b Manjkajoče pravice porabe bodo zagotovljene s prerazporeditvijo:

	Ime proračunskega uporabnika 
	Šifra in naziv ukrepa, projekta
	Šifra in naziv proračunske postavke 
	Znesek za tekoče leto (t)
	Znesek za t + 1 

	
	
	
	
	

	
	
	
	
	

	SKUPAJ
	
	

	II.c Načrtovana nadomestitev zmanjšanih prihodkov in povečanih odhodkov proračuna:

	Novi prihodki
	Znesek za tekoče leto (t)
	Znesek za t + 1

	
	
	

	
	
	

	
	
	

	SKUPAJ
	
	

	7.b Predstavitev ocene finančnih posledic pod 40.000 EUR:
Uredba nima neposrednih finančnih posledic. Finančne posledice lahko nastanejo pri zagotavljanju dežurstva gasilcev v Izobraževalnem centru za zaščito in reševanje Republike Slovenije, enota Sežana. Potreben obseg finančnih sredstev za zagotavljanje dežurstva je odvisen od vremenskih razmer, od stopnje požarne ogroženosti naravnega okolja na območju ali delu območij izpostav Uprave Republike Slovenije za zaščito in reševanje Postojna in Nova Gorica ter od števila in trajanja veljavnosti razglasov velike ali zelo velike požarne ogroženosti naravnega okolja na teh območjih. Tudi izvajanje opazovanja iz zraka z zrakoplovi državne enote za gašenje z zrakoplovi letno predvidoma ne bo preseglo zneska 40.000 evrov.

	8. Predstavitev sodelovanja z združenji občin:

	Vsebina predloženega gradiva (predpisa) vpliva na:
· pristojnosti občin,
· delovanje občin,
· financiranje občin.
	NE

	Gradivo (predpis) je bilo poslano v mnenje: 
· Skupnosti občin Slovenije SOS: DA,
· Združenju občin Slovenije ZOS: DA,
· Združenju mestnih občin Slovenije ZMOS: DA.

Predlog Uredbe o varstvu pred požarom v naravnem okolju je bil objavljen na spletni strani GOV.SI ter na portalu e-demokracija, dne ___________.

V razpravo so bili vključeni: 
· nevladne organizacije: Gasilska zveza Slovenije, Zavod za gasilno in reševalno službo Sežana,
· predstavniki zainteresirane javnosti: /
· predstavniki strokovne javnosti: Zavod za gozdove Slovenije, Združenje slovenskih poklicnih gasilcev, Slovensko združenje za požarno varstvo;
· Skupnost občin Slovenije, Združenje občin Slovenije, Združenje mestnih občin Slovenije.

Upoštevani so bili:
· v celoti,
· večinoma,
· delno,
· niso bili upoštevani.

	9. Predstavitev sodelovanja javnosti:
Javnost je bila vključena v pripravo gradiva v skladu z Zakonom o varstvu pred požarom (Uradni list RS, št. 3/07 – uradno prečiščeno besedilo, 9/11, 83/12, 61/17 – GZ, 189/20 – ZFRO in 43/22), kar je navedeno v predlogu predpisa.

	Gradivo je bilo predhodno objavljeno na spletni strani predlagatelja:
	DA

	Datum objave:

V razpravo so bili vključeni: 

Mnenja, predloge, pripombe so podali:

Bistvene pripombe:

Upoštevane so bile naslednje pripombe:


	10. Pri pripravi gradiva so bile upoštevane zahteve iz Resolucije o normativni dejavnosti:
	DA

	11. Gradivo je uvrščeno v delovni program vlade:
	NE

	Marjan Šarec
minister





Poslano:
– naslovniku;
– URSZR;
– SGS.


PRILOGA 3 (jedro gradiva)

PREDLOG
EVA

Na podlagi prvega odstavka 43. člena Zakona o varstvu pred požarom (Uradni list RS, št. 3/07 – uradno prečiščeno besedilo, 9/11, 83/12, 61/17 - GZ, 189/20 – ZFRO in 43/22) izdaja Vlada Republike Slovenije
UREDBO
o varstvu pred požarom v naravnem okolju

I. SPLOŠNE DOLOČBE
1. člen
(vsebina uredbe)
(1) Ta uredba določa ukrepe varstva pred požarom v naravnem okolju, požarno ogroženost naravnega okolja in dodatne ukrepe varstva pred požarom v naravnem okolju ter opazovanje in obveščanje ob razglašeni veliki in zelo veliki požarni ogroženosti naravnega okolja.

(2) Ta uredba se v zvezi z uporabo materialov uporablja tudi:
· za preventivno sežiganje za namen preprečevanja požarov, ki ga izvajajo gasilske enote;
· pri gašenju in reševanju ob požarih, ki ga izvajajo gasilske enote;
· za potrebe simulacije požarov in gašenja za namen izobraževanja in usposabljanja gasilskih enot, za potrebe vaj zaščite in reševanja ter na organiziranih dogodkih in prireditvah v sistemu varstva pred naravnimi in drugimi nesrečami, tudi na območjih, ki po tej uredbi niso naravno okolje;
· za izvajanje ukrepov za varstvo pred požarom iz tretjega odstavka 6. člena te uredbe na območju ob infrastrukturi iz prvega odstavka 6. člena te uredbe. 
(3) Ne glede na obseg naravnega okolja se ta uredba uporablja tudi pri vzdrževanju območja ob infrastrukturi iz prvega odstavka 6. člena te uredbe ter pri izvajanju vzdrževalnih del na infrastrukturnih objektih iz 6. člena te uredbe, če se pri tem uporablja predmete in naprave ali izvaja aktivnosti, ki lahko povzročijo požar.

2. člen
(pomen izrazov)
(1) Izrazi, uporabljeni v tej uredbi, imajo naslednji pomen:
1. naravno okolje so z rastjem porasle površine, neporasle in nepozidane površine, razen pripadajoče zemljišče ob objektih, kot jih določajo predpisi o razvrščanju objektov;
2. kurjenje je proces gorenja materialov;
3. kurišče je prostorsko omejeno mesto, kjer se namensko, nadzorovano in urejeno izvaja kurjenje;
4. kres je nadzorovano kurjenje, običajno povezano z organiziranim javnim dogodkom, s praznovanjem, ali z običajem. Med kresove se smiselno šteje tudi taborni ogenj;
5. sežiganje je namensko in nadzorovano kurjenje izven kurišč;
6. požiganje je nenadzorovano kurjenje izven kurišč;
7. materiali so naravni nenevarni materiali, drugi materiali, predmeti in proizvodi, ki jih je skladno s predpisi s področja okolja, odpadkov, kmetijstva in gozdov ter drugih predpisov in z določenim namenom, vendar ne za namen odstranjevanja in uničevanja, mogoče ali dopustno kuriti ali uporabiti pri uporabi ognja za namen priprave hrane v naravnem okolju in izven naravnega območja na prostem;
8. zemljišče, poraslo z gozdnim rastjem, so skupine gozdnega drevja na površini do 0,25 hektarja, drevoredi, parki in plantaže gozdnega drevja, kot jih določajo predpisi o gozdovih.

(2) V naravno okolje ne spadajo gradbišča objektov in njihove pripadajoče površine ter objekti, kot jih določajo predpisi o razvrščanju objektov. Prav tako med naravno okolje ne spadajo površine vodnih teles, ne glede na njihovo lokacijo.

II. UKREPI VARSTVA PRED POŽAROM V NARAVNEM OKOLJU
3. člen
(kurjenje v kuriščih)
(1) Kurjenje v naravnem okolju, vključno s kurjenjem kresov, je dovoljeno v kuriščih.
(2) Pri kurjenju in kurjenju kresov se:
1. uredi kurišče tako, da:
· je zavarovano in obdano z negorljivimi snovmi (sem smiselno spada tudi kurjenje v negorljivih posodah in sodih); 
· je območje od zunanjega roba kurišča v oddaljenosti vsaj 75 odstotkov najdaljše dolžine radija kurišča, vendar ne manj kot 75 centimetrov, očiščeno vseh gorljivih snovi;
· so zagotovljena priročna gasilna sredstva ali oprema (voda, zemlja, pesek, metla, lopata ipd.) za gašenje začetnega požara;
10. nadzoruje kurišče ves čas kurjenja s strani polnoletne osebe;
11. po končanem kurjenju ogenj popolnoma pogasi in kurišče prekrije z negorljivimi snovmi (zemlja, pesek ipd.).
(3) Ob povprečni hitrosti vetra, večji od 20 km/h ali ob sunkih vetra, močnejših od 40 km/h, se ne sme pričeti s kurjenjem v kuriščih in kurjenjem kresov oziroma se mora s kurjenjem in kurjenjem kresov prenehati.
(4) Na neporaslih površinah, od poraslih in pozidanih površin oddaljenih več kot 15 metrov, se 1. točka drugega odstavka tega člena ne uporablja.
[bookmark: _Hlk155604994](5) Če je kurjenje kresa povezano z organiziranim javnim dogodkom ali praznovanjem, mora biti ob tem zagotovljena požarna straža s strani gasilske enote, ki na tem območju opravlja javno gasilsko službo. V tem primeru se ne glede na drugi odstavek tega člena se pri kurjenju kresov v naravnem okolju prva in tretja alineja 1. točke drugega odstavka tega člena ne uporabljata. 
(6) Dodatne zahteve v zvezi z ureditvijo kurišč in uporabe ognja v gozdu, na drugem gozdnem zemljišču in na zemljišču, poraslem z gozdnim rastjem, ter za namen uničevanja škodljivih karantenskih organizmov rastlin ali zatiranja prenamnoženih populacij insektov, škodljivcev in bolezni gozdnega drevja z uporabo ognja, urejajo predpisi o gozdovih.

4. člen
(sežiganje)

(1) Sežiganje v naravnem okolju je dovoljeno:
· zaradi zatiranja prenamnoženih populacij insektov, škodljivcev in bolezni gozdnega drevja, ki ogrožajo gozd, če tako odredi organ, pristojen za gozdove;
· zaradi odstranjevanja oziroma uničevanja karantenskih škodljivih organizmov rastlin, če tako odredi organ, pristojen za varstvo rastlin ali gozdove; 
· zaradi izkoreninjenja rastlinskih bolezni in škodljivcev, ki ne spadajo med karantenske škodljive organizme rastlin ali med škodljivce gozdnega drevja;
· zaradi odstranjevanja oziroma uničevanja tujerodnih in invazivnih, če tako odredi organ, pristojen za varstvo rastlin ali tujerodne in invazivne rastline;
· zaradi neškodljivega odstranjevanja kadavrov živali ob pojavu posebno nevarnih bolezni živali, če tako odredi organ, pristojen za veterinarstvo;
· zaradi preprečevanja pozebe na kmetijskih zemljiščih in na drugih zemljiščih, ki se uporabljajo v kmetijske namene;
· zaradi preventivnega sežiganja za namen preprečevanja požarov v naravnem okolju, ki ga izvajajo gasilske enote;
· zaradi uporabe ognja pri gašenju in reševanju ob požarih v naravnem okolju, ki ga izvajajo gasilske enote;
· zaradi potreb vaj zaščite in reševanja ter na organiziranih dogodkih in prireditvah v sistemu varstva pred naravnimi in drugimi nesrečami, če se ob tem izvaja požarna straža s strani gasilske enote, ki na tem območju opravlja javno gasilsko službo, ter zaradi uporabe ognja za potrebe simulacije požarov in gašenja za namen izobraževanja in usposabljanja gasilskih enot;
· zaradi izvajanja ukrepov za varstvo pred požarom iz tretjega odstavka 6. člena te uredbe ob infrastrukturnih objektih iz prvega odstavka 6. člena te uredbe z uporabo ognja, če se ob tem v obdobju od 15. februarja do 15. aprila, razen v primeru snežne odeje, ter od 15. junija do 31. avgusta, izvaja požarna straža s strani gasilske enote, ki na tem območju opravlja javno gasilsko službo in ki jo izvajalec aktivnosti zagotovi sam;
· za namen kulturnih, umetniških, videoprodukcijskih in filmskih dejavnosti, če se ob tem izvaja požarna straža s strani gasilske enote, ki na tem območju opravlja javno gasilsko službo in ki jo izvajalec dejavnosti zagotovi sam.

(2) Določbe tretje alineje 1. točke drugega odstavka prejšnjega člena, 2. in 3. točke drugega odstavka prejšnjega člena in določba tretjega odstavka prejšnjega člena se uporabljajo tudi za sežiganje iz prejšnjega odstavka, pri čemer velja, da območja sežiganja po koncu sežiganja ni treba prekriti z negorljivimi snovmi. Uporabljajo se tudi določbe 3. in 4. odstavka prejšnjega člena. Določba tretje alineje 1. točke drugega odstavka prejšnjega člena se ne uporablja, če se ob sežiganju izvaja požarna straža s strani gasilske enote, ki na tem območju opravlja javno gasilsko službo.


5. člen
(uporaba ognja za namen priprave hrane v naravnem okolju)

(1) Uporaba ognja za namen priprave hrane v zidanih ali kovinskih žarih in kaminih, prenosnih žarih in negorljivih posodah, ki jih je mogoče pokriti, ter v za ta namen urejenih mestih v naravnem okolju, v kampih in podobnih območjih, je mogoča ob naslednjih pogojih:
· da je ves čas priprave hrane prisotna polnoletna oseba;
· da se za prižiganje ognja in pospeševanje gorenja ne uporablja vnetljive, eksplozivne in oksidativne snovi, razen namenskih proizvodov za kurjenje žarov;
· da se po končani pripravi hrane ogenj popolnoma pogasi.

(2) Uporaba ognja za namen priprave hrane v prenosnih žarih in negorljivih posodah, ki jih ni mogoče pokriti, ter v za ta namen urejenih mestih v naravnem okolju, v kampih in podobnih območjih, je mogoča ob pogojih iz prejšnjega odstavka ter ob upoštevanju določbe tretjega odstavka 3. člena te uredbe.

(3) Uporaba ognja za namen priprave hrane v kuriščih in s kurjenjem tabornega ognja v naravnem okolju je mogoča ob upoštevanju pogojev iz drugega, tretjega in četrtega odstavka 3. člena te uredbe.
(4) Določbe prvega, drugega in prejšnjega odstavka se ne uporabljajo za odprte oziroma letne kuhinje, stojnice in vozila za pripravo in prodajo hrane ter pri uporabi električnih ali plinskih žarov in podobnih naprav za pripravo hrane.
(5) Pri uporabi ognja za namen priprave hrane v gozdu, na drugem gozdnem zemljišču, kot jih določajo predpisi o gozdovih, na zemljišču, poraslim z gozdnim rastjem ter na posebej varovanih območjih, ki vključujejo tudi naravno okolje, se dodatno upošteva predpise o gozdovih in predpise, ki urejajo ravnanje na posebej varovanih območjih. 
6. člen
(izvajanje ukrepov ob infrastrukturnih objektih)
(1) Organizacije, ki upravljajo s cestno, železniško, elektroenergetsko in drugo infrastrukturo, skrbijo, da je območje ob infrastrukturi vzdrževano in očiščeno gorljivih snovi ter izvajajo druge ukrepe varstva pred požarom. 
(2) Organizacije pri načrtovanju, organizaciji in izvajanju aktivnosti iz prejšnjega odstavka usklajujejo delo z lastniki oziroma upravljavci zemljišč v naravnem okolju, v gozdu in na drugem gozdnem zemljišču, kot jih določajo predpisi o gozdovih, pa tudi z Zavodom za gozdove Slovenije.

(3) Ne glede na določbe 8. člena te uredbe in če tega ne prepovedujejo drugi predpisi, lahko organizacije iz prvega odstavka tega člena izvajajo potrebne ukrepe varstva pred požarom tudi s sežiganjem, zlasti če na območju ob infrastrukturi ni dovoljena uporaba kemičnih sredstev za zatiranje ali zaviranje rasti vegetacije.
7. člen
(izvajanje ognjemetov)
(1) Ognjemete se ne sme izvajati v gozdu, drugem gozdnem zemljišču, kot ga določajo predpisi o gozdovih, ter na zemljišču, poraslim z gozdnim rastjem.
(2) Pri izvajanju ognjemetov je poleg upoštevanja predpisov, ki urejajo izvajanje ognjemetov, treba zagotoviti, da je mesto izvajanja ognjemetov od gozda, drugega gozdnega zemljišča, kot ga določajo predpisi o gozdovih, ali zemljišča, poraslega z gozdnim rastjem oddaljeno najmanj 15 metrov, in da se ognjemet izstreljuje v nasprotni smeri od gozda, drugega gozdnega zemljišča ali zemljišča, poraslega z gozdnim rastjem.
(3) Če se ognjemet izvaja v okviru javne prireditve, organizator zagotovi požarno stražo s strani gasilske enote, ki na tem območju opravlja javno gasilsko službo.
(4) Ob povprečni hitrosti vetra, večji od 20 km/h ali ob sunkih vetra, močnejših od 40 km/h, se ne sme pričeti izvajati ognjemeta oziroma se mora izvajanje ognjemeta prekiniti.

8. člen
(prepovedi)
(1) V naravnem okolju je prepovedano:
1. kuriti, vključno s kurjenjem kresov, v nasprotju z določili prvega, drugega in tretjega odstavka 3. člena te uredbe;
2. sežigati za druge namene, kot je določeno v prvem odstavku 4. člena te uredbe;
3. za prižiganje ognja in pospeševanje gorenja pri kurjenju v kuriščih ali pri kurjenju kresov in tabornih ognjev ter pri sežiganju iz prvega odstavka 4. člena, razen devete alineje, uporabljati vnetljive, eksplozivne in oksidativne snovi;
4. požigati;
5. odlagati ali odmetavati goreče ali druge predmete ali snovi, ki lahko povzročijo požar.

(2) Skladno s predpisi s področja varstva okolja in odpadkov, s kurjenjem v kuriščih ali sežiganjem ni dovoljeno odstranjevati ali uničevati odpadke in nevarne snovi.
(3) Skladno s predpisi o gozdovih ni dovoljeno uporabljati odprti ogenj v gozdovih na Krasu in drugih gozdovih, ki so posebno ogroženi zaradi požara, kuriti v območjih gozdnih rezervatov, v varovalnih gozdovih ter gozdovih s prvo stopnjo funkcij varovanja gozdnih zemljišč, ohranjanja biotske raznovrstnosti, zaščitne funkcije, raziskovalne funkcije, funkcije varovanja naravnih vrednot in funkcije varovanja kulturne dediščine.
(4) Upoštevajo se tudi prepovedi kurjenja v kuriščih, sežiganja oziroma druga uporaba ognja, ki so predpisane za posebej varovana območja in na območjih habitatov zavarovanih vrst, skladno s predpisi, ki urejajo ravnanje na teh območjih.

(5) Lokalne skupnosti lahko določijo dodatne omejitve in prepovedi, ki se nanašajo na kurjenje v kuriščih, sežiganje in drugo uporabo ognja, uporabo predmetov in naprav ali izvajanja aktivnosti, ki lahko povzročijo požar, če niso v nasprotju s to uredbo, razen prepovedi:
· kurjenja kresov in tabornih ognjev iz 3. člena te uredbe;
· sežiganja iz prvega odstavka 4. člena te uredbe;
· uporabe ognja za namen priprave hrane iz 5. člena te uredbe; 
· uničevanja neeksplodiranih ubojnih sredstev, skladno s predpisi s področja varstva pred neeksplodiranimi ubojnimi sredstvi;
· izvajanja vojaških usposabljanj in vaj na za to namenjenih območjih.

(6) Ne glede na omejitve in prepovedi, ki jih v povezavi s kurjenjem in drugo uporabo ognja ter materiali določajo predpisi s področja varstva okolja, odpadkov, kmetijstva in gozdov, je v naravnem okolju kurjenje v kuriščih ali sežiganje materialov iz teh predpisov mogoče:
· za preventivno sežiganje za namen preprečevanja požarov, ki jo izvajajo gasilske enote;
· za uporabo ognja pri gašenju in reševanju ob požarih, ki ga izvajajo gasilske enote;
· za uporabo ognja za potrebe simulacije požarov in gašenja za namen izobraževanja in usposabljanja gasilskih enot, za potrebe vaj zaščite in reševanja ter na organiziranih dogodkih in prireditvah v sistemu varstva pred naravnimi in drugimi nesrečami;
· za izvajanje ukrepov varstva pred požarom na območju ob infrastrukturi s sežiganjem, iz tretjega odstavka 6. člena te uredbe.

(7) Določba devete alineje prvega odstavka 4. člena te uredbe se v povezavi s prejšnjim odstavkom uporablja tudi izven naravnega okolja na prostem.

lll. POŽARNA OGROŽENOST NARAVNEGA OKOLJA
9. člen
(požarna ogroženost naravnega okolja)
(1) Požarna ogroženost naravnega okolja (v nadaljnjem besedilu: požarna ogroženost) se za posamezna območja ugotavlja na podlagi:
· podnebnih značilnosti, vremenskih razmer in predvidenih vremenskih razmer;
· razpoložljivih modelskih rezultatov požarne ogroženosti;
· podatkov Agencije Republike Slovenije za okolje, zlasti podatkov o indeksih in stopnjah požarne ogroženosti oziroma verjetnosti za nastanek in širjenje požarov na posameznih območjih;
· števila, lokacije in obsega požarov v naravnem okolju v določenih časovnih obdobjih;
· razpoložljivih podatkov in ugotovitev o razmerah in o požarih v naravnem okolju in na prostem Zavoda za gozdove Slovenije, lokalnih skupnosti in drugih organizacij.
(2) Stopnje požarne ogroženosti so:
· zelo majhna požarna ogroženost;
· majhna požarna ogroženost;
· srednja požarna ogroženost;
· velika požarna ogroženost;
· zelo velika požarna ogroženost.
(3) Dodatni ukrepi varstva pred požarom ter opazovanje in obveščanje iz IV. poglavja te uredbe se izvajajo ob razglašeni:
· veliki požarni ogroženosti, ko požar lahko povzroči že manjši izvor ognja, požar se lahko hitro širi, nadzor nad požarom pa je težak in požar težko obvladljiv;
· zelo veliki požarni ogroženosti, ko požar lahko povzroči že iskra oziroma najmanjši izvor ognja, požar se lahko širi zelo hitro, nadzor nad požarom pa je zelo težak in gašenje požara zelo težavno in dolgotrajno.
10. člen
(razglasitev velike ali zelo velike požarne ogroženosti)
(1) Veliko ali zelo veliko požarno ogroženost oziroma spremembo stopnje požarne ogroženosti na posameznem območju na podlagi podatkov iz prvega odstavka prejšnjega člena razglasi Uprava Republike Slovenije za zaščito in reševanje (v nadaljnjem besedilu: uprava) ali lokalna skupnost. Lokalna skupnost veliko ali zelo veliko požarno ogroženost oziroma spremembo stopnje požarne ogroženosti razglasi le na svojem območju, o čemer mora takoj obvestiti upravo.
(2) Če na posameznem območju požarno ogroženost razglasita uprava in lokalna skupnost in sta le-ti različni, velja višja stopnja požarne ogroženosti.
(3) Uprava oziroma lokalna skupnost ob razglašeni veliki ali zelo veliki požarni ogroženosti oziroma ob spremembi stopnje požarne ogroženosti:
· obveščata javnost in pristojne organe o stopnji požarne ogroženosti;
· opozarjata na nevarnost nastanka požarov v naravnem okolju in mogoče posledice;
· posredujeta navodila za izvajanje ukrepov varstva pred požarom.
(4) Uprava oziroma lokalna skupnost ob prenehanju razlogov za razglašeno veliko ali zelo veliko požarno ogroženost le-to prekliče. O preklicu velike ali zelo velike požarne ogroženosti oziroma o spremembi stopnje ogroženosti se obvešča javnost in pristojne organe na enak način kot ob razglasitvi.

lV. DODATNI UKREPI VARSTVA PRED POŽAROM V NARAVNEM OKOLJU TER OPAZOVANJE IN OBVEŠČANJE V OBDOBJU RAZGLAŠENE VELIKE ALI ZELO VELIKE POŽARNE OGROŽENOSTI
11. člen
(prepovedi v obdobju razglašene velike ali zelo velike požarne ogroženosti)
(1) V obdobju, ko je za posamezno območje razglašena velika požarna ogroženost, je na tem območju poleg prepovedi iz 4. in 5. točke prvega odstavka 8. člena te uredbe, v naravnem okolju prepovedano tudi:
· kuriti v kuriščih, vključno s kurjenjem kresov in tabornih ognjev;
· izvajati aktivnosti s sežiganjem iz tretje, šeste, sedme, desete in enajste alineje prvega odstavka 4. člena te uredbe;
· izvajati ognjemete;
· uporabljati predmete in naprave ali izvajati aktivnosti, ki lahko povzročijo požar, vključno z aktivnostmi, povezanimi z rednimi, načrtovanimi in nujnimi vzdrževalnimi deli na infrastrukturnih objektih iz 6. člena te uredbe ter izvajanjem vojaških usposabljanj in vaj na zato namenjenih območjih.

(2) V obdobju, ko je za posamezno območje razglašena zelo velika požarna ogroženost, je na tem območju poleg prepovedi iz 4. in 5. točke prvega odstavka 8. člena te uredbe in prepovedi iz prvega odstavka tega člena, prepovedano tudi izvajanje aktivnosti s sežiganjem iz prve, druge, četrte in pete alineje prvega odstavka 4. člena te uredbe.

(3) Ne glede na določbo četrte alineje prvega odstavka tega člena in prejšnjega odstavka je v obdobju razglašene velike ali zelo velike požarne ogroženosti dovoljeno uničevanje neeksplodiranih ubojnih sredstev ob ustreznih varnostnih ukrepih, skladno s predpisi s področja varstva pred neeksplodiranimi ubojnimi sredstvi in če se ob tem izvaja požarna straža s strani gasilske enote, ki na tem območju opravlja javno gasilsko službo.

(4) Ne glede na določbe prvega in drugega odstavka tega člena je uporaba ognja za namen priprave hrane v naravnem okolju, tudi v kuriščih in s kurjenjem tabornega ognja, dovoljena tudi v obdobju razglašene velike ali zelo velike požarne ogroženosti, če se ob tem upoštevajo zahteve, določene v 5. členu te uredbe.


12. člen
(dodatne zahteve v obdobju razglašene velike požarne ogroženosti)

(1) Ko je za posamezno območje razglašena velika požarna ogroženost, je dovoljena uporaba predmetov in naprav ali izvajanje aktivnosti s sežiganjem ali kurjenjem v kuriščih:
· zaradi zatiranja prenamnoženih populacij insektov, škodljivcev in bolezni gozdnega drevja, ki ogrožajo gozd, če tako odredi organ, pristojen za gozdove;
· zaradi odstranjevanja oziroma uničevanja karantenskih škodljivih organizmov rastlin, če tako odredi organ, pristojen za varstvo rastlin ali gozdove;
· zaradi odstranjevanja oziroma uničevanja tujerodnih in invazivnih rastlin, če tako odredi organ, pristojen za varstvo rastlin ali tujerodne in invazivne rastline;
· zaradi neškodljivega odstranjevanja kadavrov živali ob pojavu posebno nevarnih bolezni živali, če tako odredi organ, pristojen za veterinarstvo.

(2) Aktivnosti iz prejšnjega odstavka so mogoče ob izpolnjevanju naslednjih pogojev:
· ob zagotovitvi požarne straže s strani gasilske enote, ki na tem območju opravlja javno gasilsko službo, in ki jo izvajalec uporabe predmetov in naprav ali izvajanja aktivnosti, ki lahko povzročijo požar, zagotovi sam;
· da izvajalec o namenu, ter kraju in času izvajanja uporabe predmetov in naprav ali izvajanja aktivnosti, ki lahko povzroči požar iz prejšnjega odstavka, pisno oziroma elektronsko, skupaj s priloženo odločbo pristojnega organa in dokazilom, da bo zagotovljena požarna straža, obvesti pristojni regijski center za obveščanje, inšpektorat, pristojen za varstvo pred naravnimi in drugimi nesrečami, inšpektorat, pristojen za kmetijstvo in gozdarstvo, pristojno policijsko postajo in lokalno skupnost.


13. člen
(izjeme z dovoljenem uprave v obdobju razglašene velike požarne ogroženosti)

(1) Ko je za posamezno območje razglašena velika požarna ogroženost, lahko pristojna izpostava uprave na podlagi vloge izjemoma izda dovoljenje za uporabo predmetov in naprav ali izvajanje aktivnosti s sežiganjem ali kurjenjem v kuriščih, ki lahko povzročijo požar, in sicer:
· za preprečevanje pozebe na kmetijskih zemljiščih in na drugih zemljiščih, ki se uporabljajo v kmetijske namene;
· za aktivnosti, povezane z nujnimi vzdrževalnimi deli na infrastrukturnih objektih iz 6. člena te uredbe;
· za izvajanje načrtovanih vojaških usposabljanj in vaj na zato namenjenih območjih;
· izjemoma v drugih nujnih primerih.
(2) Vlogi za pridobitev dovoljenja iz prejšnjega odstavka se priloži pozitivno mnenje gasilske enote, ki na tem območju izvaja javno gasilsko službo in ki bo izvajala požarno stražo in podatke o organiziranju požarne straže.
(3) O izdaji dovoljenja iz prvega odstavka tega člena pristojna izpostava uprave obvesti pristojni regijski center za obveščanje, inšpektorat, pristojen za varstvo pred naravnimi in drugimi nesrečami, inšpektorat, pristojen za kmetijstvo in gozdarstvo, pristojno policijsko postajo in lokalno skupnost.
(4) Vlagatelj vloge oziroma izvajalec uporabe predmetov in naprav ali aktivnosti s kurjenjem ali sežiganjem z prvega odstavka tega člena požarno stražo iz drugega odstavka tega člena, zagotovi sam.
14. člen
(požarna straža in dežurstvo gasilcev)
(1) Lokalna skupnost ob razglašeni veliki ali zelo veliki požarni ogroženosti na svojem območju organizira požarno stražo, skladno z zakonom, ki ureja varstvo pred požarom, pri čemer sodeluje in se usklajuje z lastniki oziroma upravljalci gozda in drugega gozdnega zemljišča, kot jih določajo predpisi o gozdovih, ter zemljišča, poraslega z gozdnim rastjem.
(2) Ob razglasitvi zelo velike požarne ogroženosti na območju ali delu območij izpostav uprave Postojna (na območju lokalnih skupnosti Postojna, Pivka, Divača, Hrpelje- Kozina, Ilirska Bistrica, Sežana in Komen), in Nova Gorica (na območju lokalnih skupnosti Nova Gorica, Brda, Kanal, Šempeter – Vrtojba, Ajdovščina, Vipava, Miren – Kostanjevica in Renče – Vogrsko), ki jo razglasi uprava, če se le-ta razglasi v obdobju med 15. junijem in 31. avgustom, se praviloma vzpostavi časovno omejeno dežurstvo gasilcev v Izobraževalnem centru za zaščito in reševanje Republike Slovenije, enota Sežana.
(3) Ob razglasitvi velike požarne ogroženosti na območju ali delu območij izpostav uprave Postojna (na območju lokalnih skupnosti Postojna, Pivka, Divača, Hrpelje- Kozina, Ilirska Bistrica, Sežana in Komen), in Nova Gorica (na območju lokalnih skupnosti Nova Gorica, Brda, Kanal, Šempeter – Vrtojba, Ajdovščina, Vipava, Miren – Kostanjevica in Renče – Vogrsko) in v primerih, ko na tem območju veliko ali zelo veliko požarno ogroženost za svoje območje razglasijo lokalne skupnosti in če se le-ta razglasi v obdobju med 15. junijem in 31. avgustom, o vzpostavitvi dežurstva iz prejšnjega odstavka odloči uprava v dogovoru z Gasilsko zvezo Slovenije in Zavodom za gasilno in reševalno službo Sežana.
(4) Dežurstvo se operativno izvaja na podlagi navodila uprave za izvajanje dežurstva, izdelanega v sodelovanju z Gasilsko zvezo Slovenije in Zavodom za gasilno in reševalno službo Sežana.
(5) Finančna sredstva, opremo, naprave in druga sredstva za varstvo pred požarom, potrebna za izvajanje dežurstva zagotovi uprava.
15. člen
(opazovanje in obveščanje)
(1) Lokalna skupnost ob razglašeni veliki ali zelo veliki požarni ogroženosti na svojem območju v sodelovanju z gasilci, lovskimi družinami in drugimi pristojnimi organizacijami ter lastniki oziroma upravljalci gozda in drugega gozdnega zemljišča, kot jih določajo predpisi o gozdovih, ter zemljišč, poraslih z gozdnim rastjem, organizira in koordinira opazovanje naravnega okolja.
(2) V opazovanje naravnega okolja iz zraka se ob razglašeni veliki ali zelo veliki požarni ogroženosti po odločitvi uprave vključijo letalska društva, s katerimi ima uprava sklenjene pogodbe, ter zrakoplovi državne enote za gašenje z zrakoplovi.
(3) Sodelovanje letalskih enot Slovenske vojske in Policije pri opazovanju naravnega okolja ob razglašeni veliki ali zelo veliki požarni ogroženosti organizira uprava.
(4) Obveščanje o požarih v naravnem okolju ob razglašeni veliki ali zelo veliki požarni ogroženosti se izvaja skladno s predpisi o opazovanju in obveščanju in z načrti zaščite in reševanja ob požarih v naravnem okolju.

V. NADZOR
16. člen
(nadzor)
(1) Izvajanje določb te uredbe nadzoruje inšpektorat, pristojen za varstvo pred naravnimi in drugimi nesrečami, v gozdovih, drugih gozdnih zemljiščih, kot jih določajo predpisi o gozdovih, in zemljiščih, poraslih z gozdnim rastjem, pa tudi inšpektorat, pristojen za gozdove.
(2) Za nadzor nad izvajanjem 11., 12. in 13. člena te uredbe je pristojna tudi Policija.
VI. KAZENSKE DOLOČBE
17. člen
(prekrški)
(1) Z globo od 2000 do 10.000 evrov se za prekršek kaznuje pravno osebo ali delodajalca posameznika, samostojnega podjetnika posameznika ali posameznika, ki samostojno opravlja dejavnost, če:
1. kurišča ali kresa, razen tabornega ognja, če ni zagotovljene požarne straže, ne obda z negorljivimi snovmi oziroma območja v predpisani oddaljenosti od zunanjega roba kurišča ali kresa ne očisti vseh gorljivih snovi oziroma kurišča ali kresa ne nadzoruje polnoletna oseba ves čas kurjenja v kurišču ali kurjenja kresa oziroma razen v primerih, ko to ni potrebno, ne zagotovi priročnih gasilnih sredstev ali opreme oziroma po zaključku kurjenja ali kurjenja kresa ne pogasi ognja in ne prekrije kurišča oziroma če kuri ali ne prekine kurjenja v kurišču in kurjenja kresov ob premočnem vetru (3. člen);
2. če aktivnosti iz prvega odstavka 4. člena te uredbe izvaja brez požarne straže, kjer je ta predpisana (prvi odstavek 4. člena) oziroma pri sežiganju ne upošteva določb drugega odstavka 4. člena te uredbe (drugi odstavek 4. člena, v povezavi s 3. členom);
3. pri uporabi ognja za namen priprave hrane v naravnem okolju ravna v nasprotju s prvim, drugim in tretjim odstavkom 5. člena te uredbe (prvi, drugi in tretji odstavek 5. člena); 
4. ne skrbi, da je območje ob cestni, železniški, elektroenergetski in drugi infrastrukturi ustrezno vzdrževano in očiščeno ali ne izvaja drugih ukrepov varstva pred požarom, vključno s požarno stražo, kadar se ta mora izvajati, oziroma izvajajo ukrepe varstva pred požarom s sežiganjem, tudi če je na območju ob infrastrukturi dovoljena uporaba kemičnih sredstev za zatiranje ali zaviranje rasti vegetacije (prvi in tretji odstavek 6. člena); 
5. izvaja ognjemete na območjih v naravnem okolju, kjer izvajanje ognjemetov ni dovoljeno (prvi in drugi odstavek 7. člena) oziroma če pri javnih prireditvah z ognjemetom ne zagotovi požarne straže (tretji odstavek 7. člena) oziroma če ognjemet izvaja ali ga ne prekine ob premočnem vetru (četrti odstavek 7. člena);
6. sežiga za namen, ki ni določen v prvem odstavku 4. člena te uredbe oziroma pri kurjenju v kurišču ali pri kurjenju kresa ali tabornega ognja ter pri sežiganju iz prvega odstavka 4. člena, razen devete alineje, uporablja vnetljive, eksplozivne in oksidativne snovi oziroma požiga oziroma odlaga ali odmetava goreče ali druge predmete ali snovi, ki lahko povzročijo požar (8. člen);
7. v obdobju, ko je razglašena velika ali zelo velika požarna ogroženost, kuri v kurišču, oziroma kuri kres ali taborni ogenj oziroma izvaja aktivnosti s sežiganjem, ki lahko povzročijo požar, iz tretje, šeste, sedme, desete in enajste alineje prvega odstavka 4. člena oziroma izvaja ognjemet oziroma uporablja predmete in naprave ali izvaja aktivnosti, ki lahko povzročijo požar, oziroma v obdobju, ko je razglašena zelo velika požarna ogroženost, izvaja tudi aktivnosti iz vseh alinej iz prvega odstavka 4. člena razen osme in devete (prvi in drugi odstavek 11. člena) oziroma v obdobju, ko je razglašena velika ali zelo velika požarna ogroženost, uničuje neeksplodirana ubojna sredstva brez vseh ustreznih varnostnih ukrepov, vključno s požarno stražo (tretji odstavek 11. člena);
8. v obdobju, ko je razglašena velika požarna ogroženost, brez dovoljenja pristojnega organa iz 12. člena te uredbe izvaja aktivnosti s sežiganjem ali kurjenjem v kuriščih, ki lahko povzročijo požar, zaradi zatiranja prenamnoženih populacij insektov, škodljivcev in bolezni gozdnega drevja, ki lahko ogrozijo gozd, karantenskih škodljivih organizmov rastlin, neškodljivega odstranjevanja kadavrov živali ob pojavu posebno nevarnih bolezni živali požar oziroma ne zagotovi požarno stražo in o namenu, kraju in časa izvajanja aktivnosti ne obvesti v drugem odstavku 12. člena te uredbe navedenih organov (12. člen);
9. v obdobju, ko je razglašena velika požarna ogroženost, brez dovoljenja pristojne izpostave uprave izvaja aktivnosti s sežiganjem ali kurjenjem v kurišču, ki lahko povzročijo požar, zaradi preprečevanja pozebe na kmetijskih zemljiščih in na drugih zemljiščih, ki se uporabljajo v kmetijske namene oziroma izvaja aktivnosti, povezane z nujnimi vzdrževalnimi deli na infrastrukturnih objektih iz 6. člena te uredbe oziroma izvaja vojaška usposabljanja in vaje in v drugih nujnih primerih oziroma ne zagotovi požarno stražo in izpolnjevanja drugih zahtev s področja varstva pred požarom (13. člen).
(2) Z globo od 1000 do 2500 evrov se kaznuje za prekršek tudi odgovorno osebo pravne osebe, ki stori prekršek iz prejšnjega odstavka.
(3) Z globo od 2000 do 10.000 evrov se za prekršek kaznuje odgovorno osebo lokalne skupnosti, ki v obdobju, ko je razglašena velika ali zelo velika požarna ogroženost:
1. ne organizira požarne straže (prvi odstavek 14. člena);
2. ne organizira opazovanja naravnega okolja (prvi odstavek 15. člena).
(4) Z globo od 300 do 1000 evrov se za prekršek kaznuje fizično osebo, ki stori dejanje iz 1., 2., 3., 5., 6., 7., 8. in 9. točke prvega odstavka tega člena.

VII. PREHODNE IN KONČNE DOLOČBE

18. člen
(seznam materialov)
Seznam materialov iz 7. točke prvega odstavka 2. člena te uredbe pripravita in javno objavita ministrstvi, pristojni za okolje in odpadke ter za kmetijstvo in gozdove, ob sodelovanju drugih pristojnih ministrstev, v treh mesecih po sprejetju te uredbe in kasneje sprotno ob morebitnih spremembah obstoječih ali sprejetju novih predpisov, s katerimi se določa možnost oziroma dopustnost kurjenja materialov, uporaba ognja za namen priprave hrane v naravnem okolju in izven naravnega območja na prostem ter morebitna druga uporaba ognja v zvezi z materiali, v naravnem okolju in izven naravnega okolja na prostem.

19. člen
(uporaba ognja v sistemu varstva pred naravnimi in drugimi nesrečami)
Uporaba ognja pri gašenju in reševanju ob požarih v naravnem okolju, ki ga izvajajo gasilske enote, uporaba ognja za potrebe simulacije požarov in gašenja za namen izobraževanja in usposabljanja gasilskih enot, za potrebe vaj zaščite in reševanja ter na organiziranih dogodkih in prireditvah v sistemu varstva pred naravnimi in drugimi nesrečami ter uporaba ognja, ki jo izvajajo gasilske enote zaradi preventivnega preprečevanja požarov v naravnem okolju, se celovito uredi s predpisi s področja gasilstva, varstva pred požarom in varstva pred naravnimi in drugimi nesrečami ter po potrebi s predpisi iz drugih področij.
20. člen
(uskladitev predpisov lokalne skupnosti)
Lokalne skupnosti svoje predpise, ki se vsebinsko nanašajo na varstvo pred požarom v naravnem okolju oziroma to uredbo, uskladijo v dveh letih po pričetku veljave te uredbe.

21. člen
(prenos nalog)
Po ustanovitvi regij naloge izpostav uprave iz te uredbe prevzamejo regije.

22. člen
(prenehanje veljavnosti)
Z dnem uveljavitve te uredbe preneha veljati Uredba o varstvu pred požarom v naravnem okolju (Uradni list RS, št. 20/14).
23. člen
(začetek veljavnosti)
Ta uredba začne veljati petnajsti dan po objavi v Uradnem listu Republike Slovenije.

OBRAZLOŽITEV


l. UVOD


1. Pravna podlaga

Glede na predlagano večje število sprememb je bila sprejeta odločitev, da je zaradi lažje uporabe uredbo smiselno pripraviti na novo. Pravna podlaga za uredbo je prvi odstavek 43. člena Zakona o varstvu pred požarom (Uradni list RS, št. 3/07 – uradno prečiščeno besedilo, 9/11, 83/12, 61/17 – GZ, 189/20 – ZFRO in 43/22).


2. Rok za izdajo uredbe, določen z zakonom

Rok za izdajo uredbe ni določen na podlagi zakonske zahteve.


3. Splošna obrazložitev predloga uredbe

S predlogom nove uredbe želimo zmanjšati število požarov v naravnem okolju, ki je tudi zaradi podnebnih sprememb vse bolj ogroženo. 

V predlogu uredbe je na novo definirano naravno okolje, ki zajema vse porasle, neporasle in nepozidane površine, razen pripadajoče oziroma funkcionalne površine ob stavbah in objektih. S takšno opredelitvijo naravnega okolja bo tudi laže in hitreje mogoče ugotoviti, ali nekdo izvaja aktivnosti v naravnem okolju, kar bo večinoma omogočalo tudi lažji, hitrejši in učinkovitejši nadzor nad izvajanjem določb uredbe.
Preoblikovan je pojem kurjenje, spremenjen je pojem požiganje, na novo pa je opredeljen pojem sežiganje, s čemer so ti pojmi pomensko zbližani izrazom v predpisih s področja gozdov in veterinarstva.

Dopolnjeni so splošni ukrepi pri kurjenju v naravnem okolju. Neurejena ali neustrezno urejena kurišča namreč spadajo med najpogosteje ugotovljene kršitve veljavne uredbe. 

Posebni ukrepi varstva pred požarom v naravnem okolju se določajo za veliko in zelo veliko požarno ogroženost naravnega okolja. Pri postopkih za ugotavljanje, ocenjevanje in razglašanje velike ali zelo velike požarne ogroženosti naravnega okolja ni bistvenih sprememb. Predlog uredbe tako še vedno določa razglasitelja velike in zelo velike požarne ogroženosti naravnega okolja, ukrepe varstva pred požarom ter opazovanje in obveščanje v času razglašene velike ali zelo velike požarne ogroženosti naravnega okolja.
Tudi v času razglašene velike požarne ogroženosti naravnega okolja se lahko pojavi potreba po izvajanju določenih aktivnosti v naravnem okolju. Nekatere od njih so določene v predpisih o gozdovih, varstvu rastlin in s področja veterinarstva. Te dejavnosti so nujne zaradi varovanja okolja, ljudi, živali in premoženja. Za te aktivnosti je v predlogu uredbe predvidena delna poenostavitev, saj za njihovo izvajanje ni več potrebno pridobiti dovoljenja Uprave Republike Slovenije za zaščito in reševanje, temveč zadošča sklep ali odločba pristojnih organov s področja gozdarstva, varstva rastlin in veterinarstva. Tudi v času razglašene velike požarne ogroženosti naravnega okolja so potrebna določena vzdrževalna dela na infrastrukturi in nekatere druge aktivnosti. Predlog uredbe zato še vedno določa izjeme oziroma daje možnost izvajanja nekaterih aktivnosti, ki lahko povzročijo požar, v času razglašene velike požarne ogroženosti naravnega okolja pod predpisanimi pogoji. Izjeme pa niso dopuščene v obdobju razglašene zelo velike požarne ogroženosti naravnega okolja.
Predlog uredbe ob nekaterih manjših spremembah ohranja novost, ki je bila leta 2014 uveljavljena v veljavni uredbi in sicer na področju dežurstva gasilcev v času razglašene velike ali zelo velike požarne ogroženosti naravnega okolja. Ko Uprava Republike Slovenije za zaščito in reševanje (v nadaljnjem besedilu: uprava) v obdobju med 15. junijem in 31. avgustom razglasi zelo veliko požarno ogroženost naravnega okolja na območju ali delu območij izpostav uprave Postojna in Nova Gorica, se praviloma vzpostavi dežurstvo gasilcev v Izobraževalnem centru za zaščito in reševanje Republike Slovenije, enota Sežana. Ob razglašeni veliki požarni ogroženosti v prej navedenem obdobju na območju ali delu območij izpostav uprave Postojna in Nova Gorica in v primerih, ko na teh območjih veliko ali zelo veliko požarno ogroženost razglasi lokalna skupnost, o uvedbi dežurstva odloči uprava v dogovoru z Gasilsko zvezo Slovenije in Zavodom za gasilno in reševalno službo Sežana. Dežurstvo gasilcev se izvaja v skladu z navodilom uprave, izdelanim v sodelovanju z Gasilsko zvezo Slovenije in Zavodom za gasilno in reševalno službo Sežana.
Predlog uredbe je sestavni del ukrepov za izboljšanje varstva pred požari v naravnem okolju. Temeljni cilj in podcilji bodo uresničeni z upoštevanjem naslednjih načel:
- varstvo pred požarom je sestavni del varstva pred naravnimi in drugimi nesrečami;
- vsakdo je v skladu z uredbo kazensko in odškodninsko odgovoren za neizvajanje ukrepov oziroma za nespoštovanje prepovedi in omejitev;
V predlogu uredbe so upoštevani načelo celovitosti, načelo zaščite, načelo zaščite premoženja, načelo odgovornosti, načelo spodbujanja in načelo preventive. Osnovni namen predpisanih ukrepov varstva pred požarom je zagotavljanje zaščite življenja in zdravja ljudi, živali in premoženja. Država, lokalne skupnosti in organizacije pri zagotavljanju varstva pred požarom v skladu s svojimi pristojnostmi, organizirajo izvajanje preventivnih ukrepov.
Upoštevajoč temeljni cilj, podcilje in načela, na katerih temelji predlog nove uredbe, so v predlogu uredbe uveljavljene naslednje poglavitne rešitve:
1. Na novo je definirano naravno okolje, ki v predlogu uredbe zajema večji obseg površin kot v veljavni uredbi.

2. Na novo je definiran pojem kurjenje, uvajata pa se tudi nova pojma in sicer kurišče in sežiganje. Pojem požiganje, ki je dopolnjen, v predlogu nove uredbe ostaja, vendar požiganja, podobno, kot to določa veljavna uredba, ni dovoljeno izvajati.

3. Ureja se priprava hrane z ognjem ter v določeni meri tudi aktivnosti, ki do sedaj niso bile urejene (npr. preventivno sežiganje, uporaba ognja pri gašenju požarov, uporaba ognja za potrebe usposabljanja gasilskih enot, na vajah zaščite in reševanja ter ob dogodkih v sistemu varstva pred naravnimi in drugimi nesrečami).

4. Predlog uredbe vsebuje izjeme oziroma daje možnost izvajanja nekaterih aktivnosti v obdobju razglašene velike požarne ogroženosti naravnega okolja pod dodatno predpisanimi pogoji oziroma kot izjema glede na uveljavljene prepovedi.

5. Predlog uredbe ohranja dežurstvo gasilcev v času razglašene velike ali zelo velike požarne ogroženosti naravnega okolja, ki se izvaja v Izobraževalnem centru za zaščito in reševanje Republike Slovenije, enota Sežana, v skladu z navodili Uprave Republike Slovenije za zaščito in reševanje, izdelanimi v sodelovanju z Gasilsko zvezo Slovenije in Zavodom za gasilno in reševalno službo Sežana. Pri tem se predvsem upošteva novo dejstvo, da se dežurstvo lahko vzpostavi v t. i. poletni požarni sezoni oziroma v obdobju med 15. junijem in 31. avgustom.

6. V opazovanje naravnega okolja iz zraka se lahko ob razglašeni veliki ali zelo veliki požarni ogroženosti naravnega okolja poleg obstoječih zračnih zmogljivosti vključijo tudi zrakoplovi državne enote za gašenje z zrakoplovi.

7. Doslednejša ureditev in uskladitev višine glob za kršitelje določb predloga uredbe.


ll. VSEBINSKA OBRAZLOŽITEV PREDLAGANIH ČLENOV


K 1. členu
V tem členu je določeno, katero področja predlog uredbe obravnava in ureja. Poleg splošnih ukrepov varstva pred požarom v naravnem okolju predlog uredbe ureja tudi razglašanje požarne ogroženosti naravnega okolja in s tem povezane dodatne ukrepe varstva pred požarom in opazovanje ter obveščanje ob razglašeni veliki in zelo veliki požarni ogroženosti naravnega okolja.
Ne glede na definicijo naravnega okolja iz 2. člena te uredbe se določbe te uredbe upoštevajo tudi pri vzdrževanju območja ob infrastrukturi iz 6. člena te uredbe s sežiganjem ter pri izvajanju vzdrževalnih del na infrastrukturnih objektih, če se pri tem uporablja predmete in naprave ali izvaja aktivnosti, ki lahko povzročijo požar.
Ta uredba se v zvezi z uporabo materialov uporablja tudi za preventivno sežiganje za namen preprečevanja požarov, ki ga izvajajo gasilske enote, pri gašenju in reševanju ob požarih, ki ga izvajajo gasilske enote, za potrebe simulacije požarov in gašenja za namen izobraževanja in usposabljanja gasilskih enot, za potrebe vaj zaščite in reševanja ter na organiziranih dogodkih in prireditvah v sistemu varstva pred naravnimi in drugimi nesrečami, tudi na območjih, ki po tej uredbi niso naravno okolje ter za izvajanje ukrepov za varstvo pred požarov ob infrastrukturnih objektih.

K 2. členu
V tem členu so razloženi pojmi, ki se uporabljajo v uredbi. V primerjavi z veljavno uredbo je na novo definirano naravno okolje, ki zajema bistveno večje površine. Glavna »sestavina« naravnega okolja je gozd, drugo gozdno zemljišče ter skupine gozdnega drevja, drevoredi, parki in plantaže gozdnega drevja, kot jih določajo predpisi o gozdovih. V naravno okolje spadajo še vse ostale z rastjem porasle površine, pa tudi vse neporasle in nepozidane površine, tudi v urbanem okolju.
Površine vodnih teles po tej uredbi ne spadajo med naravno okolje.
Med površine, ki ne spadajo v naravno okolje, spadajo poleg gradbišč objektov in samih objektov po predpisih o razvrščanju objektov tudi pripadajoče/funkcionalne površine, med njimi tudi površine, ki služijo opravljanju dejavnosti poleg industrijskih, storitvenih in podobnih objektov (npr. dvorišča, asfaltirane površine, parkirni prostori, prostori, namenjeni skladiščenju na prostem, dovozne poti). Ta določba je zelo pomembna, saj z omogočanjem je uporabe predmetov, naprav in izvajanja aktivnosti (npr. varjenje, brušenje), ki lahko povzročijo požar, vedno oziroma tudi v obdobju, ko je razglašena velika ali zelo velika požarna ogroženost naravnega okolja, omogoča izvajanje gospodarske dejavnosti tudi na območjih, ki se nahajajo v neposredni bližini naravnega okolja. Prav tako med naravno okolje ne spadajo rudniki, kamnolomi, aktivne gramoznice, urejena odlagališča oziroma deponije odpadkov, pokopališča ter infrastruktura, namenjena opravljanju družbenih dejavnosti.
Opisano je tudi kurjenje, spremenjeno, a pomensko podobno glede na veljavno uredbo, je opredeljen pojem požiganje. Definicija kresov je v predlogu uredbe ostala, vendar tako kot pri razlagi pojma kurjenje, ne vsebuje materialov, s katerimi se ga lahko kuri.
Na novo je opredeljen pojem sežiganje, ki ga v veljavi uredbi ni. Iz prakse pa je znano, da se v naravnem okolju, sploh če upoštevamo definicijo iz predloga te uredbe, mnogo aktivnosti z ognjem ne izvaja s kurjenjem v kuriščih, ampak izven kurišč, vendar gre pri tem še vedno za namensko in nadzorovano uporabo ognja. Te aktivnosti so natančneje navedene v prvem odstavku 4. člena te uredbe.
Uredba določa tudi pojem materiali, ki so naravni nenevarni materiali, drugi materiali, predmeti in proizvodi, ki jih je skladno s predpisi s področja okolja, odpadkov, kmetijstva in gozdov ter drugih predpisov in z določenim namenom, vendar ne za namen odstranjevanja in uničevanja, mogoče ali dopustno kuriti ali uporabiti pri uporabi ognja za namen priprave hrane v naravnem okolju in izven naravnega območja na prostem. Kateri konkretno so ti materiali, predmeti in proizvodi, ki se jih lahko kuri, pa so oziroma bodo določila ministrstva, pristojna za področje varstva okolja, odpadkov, kmetijstva, gozdov in po potrebi drugih področij.
K 3. členu
V veljavni uredbi so splošni ukrepi pri kurjenju v kurišču v naravnem okolju že določeni. V predlogu uredbe so natančneje in jasno določeni. Kurjenje v kurišču mora biti ves čas kurjenja nadzorovano s strani polnoletne osebe. Na novo je določeno območje okoli kurišča, ki mora biti očiščeno vseh gorljivih materialov. Ogenj mora biti po končanem kurjenju popolnoma pogašen, kar pomeni, da se ogenj pogasi z gasili ali drugimi sredstvi in da se kurišče pokrije z negorljivimi materiali (zemlja, pesek ipd.). Nekatere določbe tega člena se ne upoštevajo, če se kurjenje v kurišču izvaja na neporaslih površinah, in sicer več kot 15 metrov od poraslih in pozidanih površin. Ob vetrovnem vremenu je kurjenje v kuriščih prepovedano, ravno tako je potrebno v primeru pojava vetra s kurjenjem takoj prenehati.
Poleg navedenega ta člen ureja tudi kurjenje kresov. To se v uredbi nanaša na upoštevanje zahtev, da mora biti območje v oddaljenosti vsaj 75 centrimetrov od zunanjega roba kurišča kresa očiščeno vseh gorljivih snovi, da mora biti kurišče kresa nadzorovano ves čas kurjenja kresa s strani polnoletne osebe, da mora biti po končanem kurjenju kres pogašen, ter da se ob vetrovnem vremenu ne sme pričeti s kurjenjem kresa oziroma se mora s kurjenjem kresa takoj prenehati. Kadar ob kurjenju kresa ni zagotovljene požarne straže, je potrebno kres enako kot velja za kurišča, obdati z negorljivim materialom.
Dodatne zahteve v zvezi z ureditvijo kurišč v gozdu, na drugem gozdnem zemljišču in na zemljišču, poraslim z gozdnim rastjem, urejajo predpisi o gozdovih, kar je treba pri uporabi ognja v naravnem okolju upoštevati.
K 4. členu
Vsebina tega člena predstavlja popolno novost glede na veljavno uredbo. V praksi se mnogo aktivnosti z uporabo ognja, ne izvaja le s kurjenjem v kuriščih, ampak tudi z namenskim in nadzorovanim kurjenjem izven kurišč oziroma s sežiganjem. Katere so te aktivnosti, je določeno v prvem odstavku tega člena. Med njimi so tudi aktivnosti kot je npr. uporaba ognja za namen gašenja požarov, preventivno sežiganje z namenom preprečevanja požarov, uporabo ognja za potrebe usposabljanja gasilcev, na vajah zaščite in reševanja ter pri določenih dogodkih v sistemu varstva pred naravnimi in drugimi nesrečami.
Večino zahtev iz 3. člena, ki se nanašajo na ureditev kurišč, razen ureditve samih kurišč z vidika, da se kurišče obda z negorljivimi materiali in da se iz neposredne okolice kurišča ostrani gorljive snovi, je treba upoštevati tudi pri sežiganju. Prav tako se območje sežiganja po koncu sežiganje ne prekrije z negorljivimi snovmi. V nekaterih primerih sežiganja je opredeljena tudi zahteva po izvajanju požarne straže.
K 5. členu
Tudi 5. člen predstavlja novost, ko z dosedanjimi veljavnimi uredbami o varstvu pred požarom v naravnem okolju ni bila urejevana. V Republiki Sloveniji je priprava hrane izven stavb in objektov z uporabo ognja razmeroma razširjena. S predlogom te uredbe se to področje ne ureja na način, da bi se ta praksa spremenila, ampak je priprava hrane še naprej dovoljena, vendar ob spoštovanju splošnih ukrepov varstva pred požarom v naravnem okolju, ki večinoma veljajo že za izvajanje sežiganja in kurjenja v naravnem okolju.
Hrano je mogoče pripravljati predvsem v za ta namen urejenih mestih v naravnem okolju, Urejena mesta v tem primeru pomenijo predvsem namensko urejeni prostori za piknik in podobno.
Priprava hrane z uporabo ognja se lahko izvaja, ob spoštovanju ustreznih ukrepov iz tega in tretjega člena te uredbe, tudi v času razglašene velike ali zelo velike požarne ogroženosti naravnega okolja.
K 6. členu
Infrastruktura sicer ne spada v naravno okolje, vendar se v primeru oziroma času vzdrževanja območja ob infrastrukturi ter izvajanja vzdrževalnih del na infrastrukturnih objektih upoštevajo tudi določbe te uredbe, s čemer se uredba navezuje na določbe 26. člena Zakona o varstvu pred požarom (Uradni list RS, št. 3/07 – uradno prečiščeno besedilo, 9/11, 83/12, 61/17 – GZ, 189/20 – ZFRO in 43/22).

Predlog uredbe na splošno zavezuje organizacije, da vzdržujejo in čistijo območje ob infrastrukturi, s katero gospodarijo oziroma upravljajo (npr. odstranjevanje suhih dreves in vej, odpadlih suhih vej, grmovnic in suhe trave). Uporaba kemičnih sredstev za zatiranje ali zaviranje rasti vegetacije (predvsem suhe trave) je na nekaterih območjih prepovedana. Zato tretji odstavek tega člena predvsem na teh območjih dovoljuje sežiganje. Pri tem pa je potrebno izvajati ukrepe varstva pred požarom, med njimi tudi izvajanje požarne straže s strani gasilske enote ki na tem območju opravlja javno gasilsko službo in ki jo izvajalec aktivnosti zagotovi sam, kar velja za obdobje, navedeno v tem členu. Ti ukrepi so odvisni od letnega časa, območja, stanja terena, gostote in rastne faze vegetacije in podobno, zagotovitev ustreznih gasilnih sredstev, zagotovitev ustrezne opreme za izvajanje ukrepov varstva pred požarom kot jih npr. za področje železniške infrastrukture določa Pravilnik o ukrepih varstva pred požarom v požarnovarnostnem pasu železniške proge, na tirnih vozilih in na tirnih vozilih z odprtim kuriščem (Uradni list RS, št. 63/13), ki ne velja več, vendar se ga do nadomestitve še vedno uporablja.
K 7. členu
V tem členu je urejeno izvajanje ognjemetov, ki jih je v delu naravnega okolja (gozd, drugo gozdno zemljišče, zemljišča, porasla iz gozdnim rastjem) in na območjih v oddaljenosti do 15 metrov od gozda, drugega gozdnega zemljišča in zemljišč, poraslih z gozdnim rastjem, ni dovoljeno izvajati. Na drugih površinah, ki spadajo v naravno okolje, je ognjemete mogoče izvajati, prav tako tudi iz površin vodnih teles, razen če je mesto izvajanja manj kot 15 metrov od gozda, drugega gozdnega zemljišča in zemljišč, poraslih z gozdnim rastjem, saj ne spadajo v naravno okolje. Novost je določilo, da se morajo ognjemeti izvajati v nasprotni smeri od gozda, drugega gozdnega zemljišča ali zemljišč poraslih z gozdnim rastjem.
Ob premočnem vetru ognjemeta ni dovoljeno izvajati oziroma ga je treba prekiniti, v določenih primerih pa je treba ob izvajanju ognjemetov zagotoviti tudi požarno stražo.
V zvezi s tem členom je v členu, ki določa globe in njihovo višino, opredeljena tudi globa v primeru ugotovljenih nepravilnosti pri izvajanju ognjemetov.
K 8. členu
Ker je v predlogu uredbe na novo definirano naravno okolje, so tudi splošne prepovedi usklajene z novo ureditvijo. Povsod v naravnem okolju je prepovedano požigati. V naravnem okolju je tudi prepovedano odmetavati goreče in druge predmete, ki lahko povzročijo požar. Mednje spadajo na primer vžigalice, tleči ali goreči cigaretni ogorki, goreči lampijončki, ki se jih spušča v ozračje in podobno. Pri kurjenju in kurjenju kresov je prepovedano uporabljati vnetljive, eksplozivne in oksidativne snovi. Na grobiščih in drugod v naravnem okolju se ne sme odlagati sveč s plamenom, temveč le elektronske ali solarne sveče.
Drugi odstavek tega člena se med drugim navezuje na četrti odstavek 10. člena Uredbe o odpadkih (Uradni list RS, št. 77/22), ki prepoveduje kurjenje odpadkov na prostem. Enako velja tudi za nevarne snovi. 
Tretji odstavek tega člena se navezuje na Zakon o gozdovih in sicer na 33. in 34. člen, ter na Pravilnik o varstvu gozdov (Uradni list RS, št. 114/09, 31/16, 52/22 in 125/22 – popr.). Iz Zakona o gozdovih je npr. razvidno, da je prepovedano kuriti v gozdu in na zemljišču, poraslemu z gozdnim rastjem (skupine gozdnega drevja na površini do 0,25 hektarja, drevoredi, parki in plantaže gozdnega drevja), razen na urejenem kurišču in za izvajanje aktivnosti za zatiranje prenamnoženih populacij insektov in bolezni gozdnega drevja, ki lahko ogrozijo gozd in uporabljati odprti ogenj v gozdovih na Krasu in drugih gozdovih, ki so posebno ogroženi zaradi požara. Treba je upoštevati tudi vse druge omejitve in prepovedi, ki se nanašajo na uporabo ognja v naravnem okolju. 
Lokalne skupnosti lahko na njihovem območju v naravnem okolju določijo dodatne omejitve in prepovedi, ki se nanašajo na kurjenje v kuriščih, sežiganje in drugo uporabo ognja, vendar so pri tem določene tudi nekatere omejitve.
S posebnima dikcijama v sedmem in osmem odstavku so za namen uporabe ognja za potrebe simulacije požarov in gašenja za namen izobraževanja in usposabljanja gasilskih enot, za potrebe vaj zaščite in reševanja, na organiziranih dogodkih in prireditvah v sistemu varstva pred naravnimi in drugimi nesrečami, če se ob tem izvaja požarna straža s strani gasilske enote, ki na tem območju opravlja javno gasilsko službo, ter pri izvajanju ukrepov za varstvo pred požarom na območju ob infrastrukturnih objektih, odpravljene omejitve glede kurjenja materialov v te namene, ki jih sicer ob upoštevanju predpisov predvsem s področja varstva okolja in odpadkov ne bi smeli kuriti. Za namen uporabe ognja za potrebe simulacije požarov in gašenja za namen izobraževanja in usposabljanja gasilskih enot, za potrebe vaj zaščite in reševanja, na organiziranih dogodkih in prireditvah v sistemu varstva pred naravnimi in drugimi nesrečami to velja tudi za območja izven naravnega okolja na prostem.
K 9. členu
Ta člen določa požarno ogroženost naravnega okolja. Parametri za določanje požarne ogroženosti so usklajeni z izkušnjami, pridobljenimi z uporabo veljavne uredbe in ni bistvenih sprememb glede na veljavno uredbo.
K 10. členu
V veljavi ostaja, da veliko ali zelo veliko požarno ogroženost naravnega okolja lahko razglasita tako uprava kot lokalna skupnost. Naloge iz tretjega odstavka izvaja tisti, ki je razglasil veliko ali zelo veliko požarno ogroženost oziroma spremenil stopnjo požarne ogroženosti. Pomembno določilo je, da v primeru, ko požarno ogroženost naravnega okolja na določenem območju razglasita tako uprava kot lokalna skupnost, vedno velja višja stopnja razglašene požarne ogroženosti naravnega okolja. Dodano je določilo o obveznosti preklica velike ali zelo velike požarne ogroženosti naravnega okolja, ko za to nastopijo pogoji.
K 11. členu
Ko je razglašena velika ali zelo velika požarna ogroženost naravnega okolja, je poleg splošnih prepovedi iz 8. člena predloga uredbe, v naravnem okolju prepovedano kuriti v kuriščih, kuriti kresove in taborne ognje, izvajati aktivnosti s sežiganjem iz tretje, šeste, sedme, desete in enajste alineje prvega odstavka 4. člena te uredbe, izvajati ognjemete in uporabljati predmete (npr. sveče z odprtim plamenom, bakle in podobno), naprave ali izvajati aktivnosti (npr. varjenje, brušenje), ki lahko povzročijo požar, vključno z aktivnostmi, povezanimi z rednimi, načrtovanimi in nujnimi vzdrževalnimi deli na infrastrukturnih objektih iz 6. člena te uredbe ter izvajanjem vojaških usposabljanj in vaj na zato namenjenih območjih.

V obdobju, ko je za posamezno območje razglašena zelo velika požarna ogroženost naravnega okolja, je na tem območju poleg prepovedi iz 8. člena te uredbe in prepovedi, navedenih v zgornjem odstavku, prepovedano tudi izvajanje aktivnosti s sežiganjem iz prve, druge, četrte in pete alineje prvega odstavka 4. člena te uredbe. Dovoljene so le aktivnosti kot so uporaba ognja za namen priprave hrane, uporaba ognja (sežiganje) pri gašenju in reševanju ob požarih v naravnem okolju, ki ga izvajajo gasilske enote ter na vajah zaščite in reševanja, na organiziranih dogodkih in prireditvah v sistemu varstva pred naravnimi in drugimi nesrečami in uporaba ognja za potrebe simulacije požarov in gašenja za namen izobraževanja in usposabljanja gasilskih enot. 

Ne glede na navedeno je v obdobju razglašene velike ali zelo velike požarne ogroženosti naravnega okolja dovoljeno uničevanje neeksplodiranih ubojnih sredstev ob ustreznih varnostnih ukrepih, skladno s predpisi s področja varstva pred neeksplodiranimi ubojnimi sredstvi in če se ob tem izvaja požarna straža s strani gasilske enote, ki na tem območju opravlja javno gasilsko službo. Ta določba je pomembna, ker se z njo odpravlja nevarnost, ki jo predstavljajo predvsem najdena neeksplodirana ubojna sredstva, predvsem pa s tem odpade potreba do dolgotrajnem varovanju neeksplodiranih ubojnih sredstev s strani Policije, zlasti na mestu najdbe oziroma, kadar je neeksplodirano ubojno sredstvo treba odstraniti na kraju najdbe.
K 12. členu
Tudi v času razglašene velike požarne ogroženosti naravnega okolja se lahko pojavi potreba po izvajanju določenih aktivnosti v naravnem okolju. Nekatere od njih so določene v predpisih o gozdovih, varstvu rastlin in s področja veterinarstva. Te dejavnosti so nujne zaradi varovanja okolja, ljudi, živali in premoženja. V tem kontekstu je najpomembnejša možnost izvajanja aktivnosti za zatiranje prenamnoženih populacij insektov in bolezni gozdnega drevja, ki lahko ogrozijo gozd. Za te aktivnosti je v predlogu uredbe predvidena poenostavitev, saj za njihovo izvajanje ni več potrebno pridobiti dovoljenja Uprave Republike Slovenije za zaščito in reševanje, temveč zadošča sklep ali odločba pristojnih organov s področja gozdarstva, varstva rastlin in veterinarstva, ni pa v ta namen več potrebno pridobiti dovoljenje Uprave Republike za zaščito in reševanje.

V nadaljevanju člena je določeno, katere zahteve morajo biti kljub temu izpolnjene s strani izvajalca aktivnosti.

Te aktivnosti so dovoljene izključno v primeru razglašene velike požarne ogroženosti naravnega okolja, ne pa tudi v primeru razglašene zelo velike požarne ogroženosti naravnega okolja. Ko je razglašena zelo velika požarna ogroženost naravnega okolja, uporaba naprav ali izvajanje aktivnosti s sežiganjem ali kurjenjem v kuriščih, ki lahko povzročijo požar, ki so sicer dovoljene v obdobju razglašene velike požarne ogroženosti naravnega okolja, ni dovoljena.

K 13. členu

Ta člen določa, da je v obdobju razglašene velike požarne ogroženosti naravnega okolja dovoljena določena uporaba predmetov in naprav in izvajanje aktivnosti, ki lahko povzročijo požar, vendar ob dodatnih pogojih in ob izdanem dovoljenju izpostave Uprave Republike Slovenije za zaščito in reševanje. Gre za tri določene aktivnosti in sicer za preprečevanje pozebe, izvajanje nujnih vzdrževalnih del na infrastrukturnih objektih iz 6. člena te uredbe in za izvajanje načrtovanih vojaških usposabljanj in vaj na za to namenjenih območjih.

Kar se tiče preprečevanja pozebe, praviloma s sežiganjem, je v primerjavi z veljavno uredbo ta izjema dovoljena ne le v trajnih nasadih, kot jih določajo predpisi o dejanski rabi kmetijskih in gozdnih zemljišč, ampak na vseh kmetijskih zemljiščih in na drugih zemljiščih, ki se uporabljajo v kmetijske namene.

Med izjeme, ki jih ta člen omogoča, spadajo tudi aktivnosti, povezane z nujnimi vzdrževalnimi deli na infrastrukturnih objektih, npr. brušenje in varjenje železniških tirov, predvsem v primeru, ko so bile za aktivnosti potrebna tehnična sredstva (na primer stroj za brušenje železniških tirnic) načrtovane že dolgo prej.

Vlogi za pridobitev dovoljenja pristojne izpostave uprave je potrebno priložiti pozitivno mnenje gasilske enote, ki bo izvajala požarno stražo, podatke o organiziranju požarne straže in o izpolnjevanju drugih zahtev varstva pred požarom. Med druge zahteve spadajo dodatne zahteve stroke.

Izjeme so dovoljene izključno v primeru oziroma v obdobju razglašene velike požarne ogroženosti naravnega okolja, ne pa tudi v primeru razglašene zelo velike požarne ogroženosti naravnega okolja. Ko je razglašena zelo velika požarna ogroženost naravnega okolja, uporaba naprav ali izvajanje aktivnosti s sežiganjem ali kurjenjem v kuriščih, ki lahko povzročijo požar, ni dovoljena.
K 14. členu
Izvajanje požarne straže, opredeljene v tem členu, ki jo v obdobju razglašene velike ali zelo velike požarne ogroženosti naravnega okolja organizirajo lokalne skupnosti, se navezuje na 26. člen Zakona o varstvu pred požarom (Uradni list RS, št. 3/07 – uradno prečiščeno besedilo, 9/11, 83/12, 61/17 – GZ, 189/20 – ZFRO in 43/22).
Ko Uprava Republike Slovenije za zaščito in reševanje razglasi zelo veliko požarno ogroženost naravnega okolja na območju ali delu območij izpostav uprave Postojna in Nova Gorica, in če je le-ta razglašena v obdobju med 15. junijem in 31. avgustom, se praviloma vzpostavi dežurstvo gasilcev v Izobraževalnem centru za zaščito in reševanje Republike Slovenije, enota Sežana. Ob v navedenem obdobju s strani uprave razglašeni veliki požarni ogroženosti naravnega okolja na območju ali delu območij izpostav uprave Postojna in Nova Gorica in v primerih, ko na teh območjih veliko ali zelo veliko požarno ogroženost naravnega okolja razglasi lokalna skupnost, o uvedbi dežurstva odloči uprava v dogovoru z Gasilsko zvezo Slovenije in Zavodom za gasilno in reševalno službo Sežana.
Navedeno pomeni, da se ob razglašeni veliki ali zelo veliki požarni ogroženosti naravnega okolja dežurstvo gasilcev prične izvajati v skladu z navodili, ki jih izdela uprava v sodelovanju z Gasilsko zvezo Slovenije in Zavodom za gasilno in reševalno službo Sežana.
K 15. členu
V tem členu je urejena obveznost lokalnih skupnosti, ki morajo na svojem območju ob razglašeni veliki ali zelo veliki požarni ogroženosti naravnega okolja v sodelovanju z gasilci, lastniki oziroma upravljavci zemljišč iz prvega odstavka 2. člena te uredbe, lovskimi družinami in drugimi organizirati opazovanje naravnega okolja. Člen med drugim ureja tudi opazovanje naravnega okolja iz zraka, ki ga izvajajo letalska društva, s katerimi ima uprava že sklenjene pogodbe. Dodana je tudi možnost vključevanja letalskih enot Slovenske vojske in Policije. V opazovanje se poleg obstoječih zračnih zmogljivosti lahko vključijo tudi zrakoplovi državne enote za gašenje z zrakoplovi.
K 16. členu
V tem členu je določena pristojnost nadzora nad izvajanjem vseh določb uredbe. Izvajanje določb predloga te uredbe nadzoruje inšpektorat, pristojen za varstvo pred naravnimi in drugimi nesrečami, ki je tudi prekrškovni organ. Na območju gozdov, drugih gozdnih zemljišč in zemljišč, poraslih z gozdnim rastjem, izvajanje določb uredbe lahko nadzoruje tudi inšpektorat, pristojen za gozdove.
Določene so tudi pristojnosti drugih organov nad izvajanjem in upoštevanjem določenih členov predloga te uredbe. 
K 17. členu 
Določeni so prekrški in globa v višini od 2000 do 10.000 evrov za pravne osebe, delodajalca posameznika, samostojne podjetnike posameznike in posameznike, ki samostojno opravljajo dejavnost. Ravno tako so določene tudi globe od 1000 do 2500 evrov za odgovorno osebo pravne osebe, delodajalca posameznika ali samostojnega podjetnika posameznika ali posameznika, ki samostojno opravlja dejavnost, ki stori prekršek. Določena je tudi globa od 2000 do 10.000 evrov za odgovorno osebo lokalne skupnosti, če le-ta v obdobju, ko je razglašena velika ali zelo velika požarna ogroženost naravnega okolja, ne organizira požarne straže ali opazovanja naravnega okolja. Določeni so tudi prekrški in globa v višini od 300 do 1000 evrov za fizične osebe.
Višine glob so načeloma usklajene z globami kot jih določata Zakon o varstvu pred požarom in Zakon o gozdovih.

K 18. členu

V predlogu uredbe se urejajo le splošni in posebni ukrepi varstva pred požarom v naravnem okolju ter razglašanje požarne ogroženosti naravnega okolja. Z doslednim upoštevanjem ukrepov se možnost nastanka požara bistveno zmanjšuje, kar je tudi cilj teh ukrepov. Uredba pa ne določa, katere materiale, predmete in proizvode je sploh mogoče kuriti, saj to v splošnem določajo predpisi s področja varstva okolja, odpadkov, kmetijstva in gozdarstva. Da bi bilo v zvezi s tem čim manj nejasnosti, predlog uredbe predvideva, da pristojna ministrstva po sprejetju te uredbe pripravijo in objavijo usklajen seznam oziroma pregled materialov, predmetov in proizvodov, ki jih je skladno s predpisi s področja okolja, odpadkov, kmetijstva in gozdov ter drugih predpisov in z določenim namenom, vendar ne za namen odstranjevanja in uničevanja, mogoče ali dopustno kuriti ali uporabiti pri uporabi ognja za namen priprave hrane v naravnem okolju in izven naravnega območja na prostem. Predlog uredbe predvideva, da se ta seznam tudi dopolnjuje skladno z morebitnimi spremembami ali tolmačenji predmetnih predpisov.

K 19. členu

Nekatere aktivnosti iz prvega odstavka 4. člena te uredbe, ki so v pristojnosti sistema varstva pred naravnimi in drugimi nesrečami, ki jih v nekaterih vprašanji ta uredba ne ureja, zato uredba predvideva, da jih bo treba urediti z ustreznimi predpisi.

K 20. členu
Lokalne skupnosti svoje predpise, ki se vsebinsko nanašajo na varstvo pred požarom v naravnem okolju oziroma to uredbo, uskladijo v dveh letih po pričetku veljave te uredbe. Iz prakse je poznano, da lokalne skupnosti svoje pravne akte, ki se nanašajo na področje varstva pred požarom, pogosto navezujejo na pravne akte državne ravni, ki ne urejajo eksplicitno področja varstva pred požarom.

K 21. členu

Člen določa prenos nalog od izpostav uprave, določenih s to uredbo, na regije, ko se bodo le te konstituirale.

K 22. členu
Z dnem uveljavitve te uredbe preneha veljati Uredba o varstvu pred požarom v naravnem okolju (Uradni list RS, št. 20/14).

K 23. členu

Ta uredba začne veljati petnajsti dan po objavi v Uradnem listu Republike Slovenije.

ZADEVA:  Predlog Uredbe   o varstvu  pred požarom v naravnem okolju   –   predlog za  obravnavo  

1. Predlog sklepov vlade:  

Na podlagi 43. člena Zakona o varstvu pred požarom (Uradni list RS, št. 3/07  –   urad no  prečiščeno besedilo, 9/11,  83/12 , 61 /17  –   GZ, 189/20  –   ZFRO in 43/ 22 )  je Vlada Republike   Slovenije na ____ seji dne _____________ sprejela     S K L E P :     Vlada Republike Sloven ije je izdala   Uredbo o varstvu pred požarom v naravnem okolju   in jo   objavi   v Uradnem listu Republike Slovenije.     Barbara Kolenko Helbl   generalna  sekretarka       Priloga:    –   Uredba  o varstvu pred požarom v naravnem okolju.     Prejmejo:      ministrstva ;      vladne službe .  

2. Predlog za obravnavo predloga zakona po nujnem ali skrajšanem postopku v  državnem zboru z obrazložitvijo razlogov: /  

3.a Osebe, odgovorne za strokovno pripravo  in usklajenost gradiva:  

   Leon Behin,  generalni   direktor Uprave Republike Slovenije za zaščito in reševanje .  

3.b Zunanji strokovnjaki, ki so  sodelovali pri pripravi dela ali celotnega gradiva:  

/  

4.   Pri obravnavi gradiva bosta sodelovala :  

–   Marjan Šarec ,   član Vlade Republike Slovenije in minister za obrambo,   –   Rudi Medved , državni sekretar na Ministrstvu za obrambo.  

5. Kratek povzetek gradiva:  

Veljavna Uredba o varstvu pred požarom v naravnem okolju (v nadaljnjem besedilu:  ur edba) je bila sprejeta leta  2014 . Pri njenem izvajanju se je pojavila potreba  po 

